Me. Suzanne Zondagh het dié oggend wasgoed opgehang. Toe sy weer by haar huis ingaan, het ’n man haar ingewag. Hy het ’n mes uit sy sak gehaal en geld geëis, het insp. Dolly Subramoney, ’n polisiewoordvoerder, gister gesê.
Die man het Zondagh na haar kamer geneem en aan ’n stoel vasgebind. Hy het ’n skootrekenaar ter waarde van R10 000, juweliersware en sowat R3 000 kontant gebuit. Zondagh is ongedeerd.
Daar is steeds nie ’n deurbraak in die ondersoek na die moord nie. Die ondersoekbeampte, speurder-insp. Klippies Theron, en ’n span speurders is na die Oos-Kaap om inligting op te volg.
’n Egpaar van Heather Park is ook vroeër vasgebind en beroof. ’n Verdagte, wat glo twee jaar lank hul tuinier was, is reeds vasgetrek. Hy verskyn op 22 September in die George-landdroshof.
Die polisie ondersoek ook die moord van ’n vermoedelik hawelose man. Die 60-jarige se liggaam is Dinsdagoggend met steekwonde aan sy bors in die Tuinroete Botaniese Tuin gevind.